b'\n_START_ARTICLE_\nMarkus Kainulainen\n_START_SECTION_\nNuoruus\n_START_PARAGRAPH_\nKainulainen syntyi ja varttui ty\xc3\xb6l\xc3\xa4isperheess\xc3\xa4 Helsingin Malmilla. H\xc3\xa4n kiinnostui yhteiskunnallisista asioista jo nuorena ja piti esikuvinaan tunnettuja sosiaalidemokraatteja. Suhde demareihin viileni puusepp\xc3\xa4-is\xc3\xa4n erottua paikallisesta ty\xc3\xb6v\xc3\xa4enyhdistyksest\xc3\xa4. Kainulainen ty\xc3\xb6skenteli puusep\xc3\xa4noppilaana._NEWLINE_Kainulainen kutsuttiin armeijaan syksyll\xc3\xa4 1941 ja vuonna 1943 h\xc3\xa4n p\xc3\xa4\xc3\xa4tyi rintamajoukkoihin Syv\xc3\xa4rille. Kainulainen loukkasi silm\xc3\xa4ns\xc3\xa4 taisteluissa. Syksyll\xc3\xa4 1944 h\xc3\xa4n kotiutui ja liittyi heti Malmin demokraattisiin nuoriin, Suomi\xe2\x80\x93Neuvostoliitto-Seuraan, puuseppien ammattiosastoon ja Malmin Urheilijoihin. Kainulainen liittyi Suomen kommunistiseen puolueeseen (SKP) kes\xc3\xa4ll\xc3\xa4 1945. Vuonna 1947 Kainulainen avioitui Eila Pesosen kanssa.\n_START_SECTION_\nJ\xc3\xa4rjest\xc3\xb6teht\xc3\xa4viin\n_START_PARAGRAPH_\nKainulainen keskittyi toimintaan Suomen demokraattisessa nuorisoliitossa (SDNL). H\xc3\xa4n toimi SDNL:n Uudenmaan piirin sihteerin\xc3\xa4. Vuonna 1952 Kainulainen valittiin liiton puheenjohtajaksi SKP:n puheenjohtaja Aimo Aaltosen tuella. H\xc3\xa4n aloitti my\xc3\xb6s opinnot Sirolassa. Kainulainen oli lis\xc3\xa4ksi Demokraattisen nuorison maailmanliiton (DNML) toimeenpanevan komitean j\xc3\xa4sen. Kainulainen erosi SDNL:n johdosta kev\xc3\xa4\xc3\xa4ll\xc3\xa4 1955 ep\xc3\xa4onnistuttuaan liiton toiminnan tehostamisessa ja h\xc3\xa4n l\xc3\xa4hti Moskovaan opiskelemaan. Opinnot neuvostomaassa osuivat Stalinin kuolemaa seuranneeseen poikkeukselliseen uudistuskauteen. Kainulainen reagoi mullistuksiin korostamalla puolueen erehtym\xc3\xa4tt\xc3\xb6myytt\xc3\xa4 ja ideologisen lujuuden t\xc3\xa4rkeytt\xc3\xa4. Suomeen palattuaan h\xc3\xa4n toimi vuoteen 1963 SKP:n Helsingin-Uudenmaan maaseutuvastaavana, kunnes h\xc3\xa4net valittiin uudelleen itsen\xc3\xa4istetyn SKP:n Uudenmaan piirin sihteeriksi, jossa teht\xc3\xa4v\xc3\xa4ss\xc3\xa4 h\xc3\xa4n jatkoi 23 vuotta.\n_START_SECTION_\nSKP:n opposition johdossa\n_START_PARAGRAPH_\nPiirisihteeri Kainulainen nousi 1960-luvun puoliv\xc3\xa4liss\xc3\xa4 yhdeksi SKP:n opposition k\xc3\xa4rkinimeksi. H\xc3\xa4n tuomitsi jyrk\xc3\xa4sti kaikenlaisen revisionismin, jota edusti Aarne Saarisen johtama puolueen enemmist\xc3\xb6. Kainulainen oli retoriikaltaan k\xc3\xa4rk\xc3\xa4s ja helposti konflikteihin ajautuva, ja kev\xc3\xa4\xc3\xa4ll\xc3\xa4 1968 h\xc3\xa4net pyrittiin erottamaan SKP:n poliittisesta toimikunnasta. H\xc3\xa4n selvisi kuitenkin varoituksella. Syksyll\xc3\xa4 1968 Kainulainen tuki T\xc5\xa1ekkoslovakian miehityst\xc3\xa4, jonka SKP tuomitsi. Opposition Tiedonantaja-lehti sai alkunsa Kainulaisen syksyll\xc3\xa4 1967 perustamasta Uudenmaan piirin Tiedote-lehdest\xc3\xa4, jonka ensimm\xc3\xa4iseksi p\xc3\xa4\xc3\xa4toimittajaksi h\xc3\xa4n v\xc3\xa4rv\xc3\xa4si uskollisen apurinsa Tauno Wallendahrin. Kainulainen oli keskeisen\xc3\xa4 henkil\xc3\xb6n\xc3\xa4 muuttamassa sit\xc3\xa4 koko opposition yhteisjulkaisuksi syksyll\xc3\xa4 1968._NEWLINE_SKP:n 15. edustajakokouksessa 1969 Kainulainen johti enemmist\xc3\xb6n tuominnutta oppositiolinjaa. Opposition edustajat marssivat ulos kokouksesta Kainulaisen annettua merkin k\xc3\xa4dell\xc3\xa4\xc3\xa4n. Koiton talossa pidetyss\xc3\xa4 kapinakokouksessa Kainulainen kannatti uuden aatteellisesti oikeaoppisen kommunistisen puolueen perustamista, mutta h\xc3\xa4n j\xc3\xa4i mielipiteineen v\xc3\xa4hemmist\xc3\xb6\xc3\xb6n. Kainulainen neuvotteli uudesta puolueesta muun muassa NKP:n kanssa, mutta neuvostoliittolaiset eiv\xc3\xa4t hyv\xc3\xa4ksyneet ideaa. Huhtikuussa 1969 Kainulainen valittiin opposition perustaman Kommunistien maatak\xc3\xa4sitt\xc3\xa4v\xc3\xa4n neuvottelukunnan ty\xc3\xb6valiokunnan sihteeriksi._NEWLINE_1970-luvulla Kainulainen jatkoi periaatteellista taisteluaan revisionismia vastaan, ja h\xc3\xa4n oli yksi taistolaisiksi nimetyn liikkeen n\xc3\xa4kyvimmist\xc3\xa4 hahmoista Taisto Sinisalon ja Urho Jokisen ohella. H\xc3\xa4n vastasi opposition taloudesta monien yhdistysten kautta. Vaaleissa 1975 Kainulainen valittiin eduskuntaan SKDL:n listoilta. H\xc3\xa4n oli lakivaliokunnan j\xc3\xa4sen. Kainulainen putosi eduskunnasta seuraavissa vaaleissa, mutta kohosi viel\xc3\xa4 syksyll\xc3\xa4 1982 varasijalta puoleksi vuodeksi eduskuntaan Pohjoismaiden neuvoston p\xc3\xa4\xc3\xa4sihteeriksi nimitetyn Ilkka-Christian Bj\xc3\xb6rklundin tilalle. SKP:n Uudenmaan piiri oli Kainulaisen johdolla tiukasti opposition k\xc3\xa4siss\xc3\xa4 ja se edusti taistolaisten vasenta laitaa.\n_START_SECTION_\nRiidat Tiedonantajaliikkeen kanssa\n_START_PARAGRAPH_\n1980-luvulle tultaessa Kainulainen riitautui my\xc3\xb6s muiden taistolaisten kanssa. H\xc3\xa4n vastusti muun muassa niin sanottua kolmaslinjalaista suuntausta, jota h\xc3\xa4n piti marxismi-leninismin kannalta ep\xc3\xa4ilytt\xc3\xa4v\xc3\xa4n\xc3\xa4. Kainulainen vastusti my\xc3\xb6s Mihail Gorbat\xc5\xa1ovin uudistuksia Neuvostoliitossa. _NEWLINE_Lokakuussa 1985 SKP erotti Arvo Aallon johdolla opposition hallitsemat piirij\xc3\xa4rjest\xc3\xb6t Uusimaa mukaan lukien. Erotetut toimivat aluksi nimell\xc3\xa4 SKP:n j\xc3\xa4rjest\xc3\xb6t ja Kainulainen valittiin j\xc3\xa4rjest\xc3\xb6jen keskuskomiteaan huhtikuussa 1986. My\xc3\xb6hemmin nimeksi otettiin Suomen kommunistinen puolue (yhten\xc3\xa4isyys) (SKPy). Kainulaista ei valittu uuden puolueen poliittiseen toimikuntaan.\n_START_SECTION_\nUusi puolue\n_START_PARAGRAPH_\nMarxismi-leninismin nimeen vannoneet kommunistit tuomitsivat SKPy:n revisionismin ja suuntautuivat Kainulaisen johdolla uuden puolueen perustamiseen. Alkuvuonna 1988 perustettiin Rauhan ja sosialismin puolesta \xe2\x80\x93 Kommunistinen ty\xc3\xb6v\xc3\xa4enpuolue (KTP). Kainulainen oli KTP:n tunnetuin poliitikko ja puolueen kannattajia on kutsuttu h\xc3\xa4nen mukaansa kainuslaisiksi. Kainulainen istui KTP:n poliittisessa toimikunnassa puolueen perustamisesta l\xc3\xa4htien aina vuoteen 2012 ja puolueen keskusneuvostossa vuoteen 2014._NEWLINE_Kainulainen kuoli 95-vuotiaana 30. elokuuta 2017. H\xc3\xa4nen puolisonsa Eila oli kuollut vain kaksi viikkoa aiemmin 91-vuotiaana.'